text: Aktionærerne taber alt i Tønder Bank 
  03 november 2012 kl. 07.36
  Aktionærerne i Tønder Bank bliver de store tabere, når Sydbank overtager den lille konkursramte bank.
  Niels Mengel, formand for Dansk Aktionærforening, mener ikke, at aktionærerne har udsigt til andet end tab.
  - Aktionærer må nok ses i øjnene at de ikke får deres aktieværdi tilbage, siger Niels Mengel.
  Han frygter, at det ikke bliver sidste gang, at en lille bank bukker under på grund af de krav om solvens, som stilles nu.
  - Tønder Bank er ikke gået ned, fordi kassen er tom, men på grund af teknisk knockout, siger formanden for aktionærforeningen.
  - Det er trist for det danske bankvæsen. Vi har for mange små banker. Der skal være færre og lidt større banker. Det er svært for de små banker at matche de nye krav, som stilles til kapital, siger han.
  Han drager også en anden lære af Tønder Bank, som havde pæne nøgletal, der placerede den i toppen af ranglisten.
  Finanstilsynet ser imidlertid helt anderledes på tallene og mener, at Tønder Bank ser alt for optimistisk på mange af sine kunder og sikkerheden for de penge, kunderne har lånt.
  - Det fortæller, at nøgletal er svære at bruge. Pas på, når de bruges, siger Niels Mengel.
  Det er uvist, hvor meget aktionærerne taber. Fredag aften lykkedes det ikke at få kontakt med direktøren i Tønder Bank, Mogens Mortensen.
  